
Vienojas par ES fondu līdzekļu pārdali garantijām komersantiem 

Ceturtdien, 15. oktobrī, ES fondu uzraudzības komitejas (UK) sēdes dalībnieki vienojās par ES fondu līdzekļu pārdali vairākām ES fondu aktivitātēm, kas paredz garantijas komersantiem, atbalstu koģenerācijas elektrostaciju attīstībai, siltumnoturības uzlabošanu daudzdzīvokļu mājām un atbalstu novadu pašvaldību izaugsmes sekmēšanai.

Finanšu ministrijas (FM), ES fondu vadībā iesaistīto institūciju un Eiropas Komisijas pārstāvji, kā arī sociālie, nevalstiskā sektora un reģionālie partneri vienojās par grozījumiem darbības programmā „Uzņēmējdarbība un inovācijas”. Grozījumi paredz 20,5 miljonu latu pārdali Ekonomikas ministrijas (EM) aktivitātei, kas nodrošinās garantiju izsniegšanu komersantu konkurētspējas veicināšanai. Tādējādi kopā garantijām atvēlētais ES fonda finansējums būs 60,5 miljoni latu. Finansējums tiks ņemts no EM apakšaktivitātes, kas atbalsta jaunu produktu un tehnoloģiju izstrādi.
Finansējuma pārdale šajā aktivitātē ir īpaši būtiska, jo tās mērķis ir nodrošināt komersantiem pieeju finansējumam komercdarbības attīstībai un ES fondu projektu ieviešanai, saņemot garantijas situācijās, kad uzņēmēja rīcībā esošais nodrošinājums nav pietiekams kredītresursu piesaistei nepieciešamajā apjomā un bankas komersantu novērtē kā pārāk riskantu.

Starp sēdes dalībniekiem panākta arī vienošanās par grozījumiem ES fondu darbības programmā „Infrastruktūra un pakalpojumi”, paredzot finansējumu vēl divām šī brīža ekonomiskajā situācijā nozīmīgām EM aktivitātēm.

7 miljoni latu tiks pārdalīti aktivitātei, kas paredz atbalstu atjaunojamo energoresursu izmantojošu koģenerācijas elektrostaciju attīstībai. Tā varēs būtiski paaugstināt elektroenerģijas un siltumenerģijas ražošanas apjomus no atjaunojamajiem energoresursiem un mazināt Latvijas atkarību no primāro enerģijas resursu importa. Kopējais šajā aktivitātē pieejamais Kohēzijas fonda finansējums būs 24,3 miljoni latu.

Savukārt aptuveni 30 miljoni latu tiks pārdalīti EM aktivitātei, kas paredz daudzdzīvokļu māju siltumnoturības uzlabošanas pasākumus. Aktivitātes ietvaros tiks sniegts finansējumu energoefektivitātes pasākumiem, piemēram, siltumsistēmu izolācijai un renovācijai, ēku norobežojošo konstrukciju siltināšanai, ēkas galveno daļu atjaunošanai u.c. Kopējais šajā aktivitātē pieejamais Eiropas Reģionālās attīstības fonda finansējuma būs 44,3 miljoni latu.

Finansējums tiks ņemts pa daļai no vairākām ES fondu aktivitātēm, kas vērstas uz vides infrastruktūru un infrastruktūru cilvēku kapitāla nostiprināšanai.
Tāpat UK dalībnieki lēma par aptuveni 8 miljonu latu pārdali jaunam Reģionālās attīstības un pašvaldību lietu ministrijas ES fondu pasākumam, kas paredz kompleksu atbalstu novadu pašvaldību izaugsmes sekmēšanai. Tā ietvaros tiks sniegts atbalsts pēc iedzīvotāju skaita lielākajiem novadiem, to attīstības centru konkurētspējas celšanai, kā arī saišu veidošanai starp attīstības centriem un to apkārtējām teritorijām.

Atbilstoši pieņemtajiem lēmumiem Finanšu ministrija sagatavos grozījumus ES fondu darbības programmās, par kuriem tuvākajā laikā lems Ministru kabinets. 

ES fondu uzraudzības komiteja izveidota, lai nodrošinātu efektīvu ES fondu ieviešanas uzraudzību atbilstoši darbības programmās noteiktajām prioritātēm un mērķiem. Tās sastāvā ir pārstāvji no Eiropas Komisijas, ES fondu vadošās iestādes, FM un ES fondu vadībā iesaistītajām institūcijām, kā arī sociālie, nevalstiskā sektora un reģionālie partneri.

